บลจ.กสิกรไทย เตรียมปันผลกองทุน ABPIFอัตรา 0.2900 บ./หน่วย กำหนดจ่าย 28 ก.ย.
บลจ.กสิกรไทย เตรียมปันผลกองทุน ABPIF อัตรา 0.2900 บ./หน่วย กำหนดจ่าย 28 ก.ย.
20 ก.ย. 2559

บริษัทหลักทรัพย์จัดการกอลทุนกสิกรไทย จำกัด หรือ บลจ.กสิกรไทย ระบุว่า บริษัทเตรียมจ่ายเงินปันผลกองทุนรวมโครงสร้างพื้นฐานโรงไฟฟ้าอมตะ บี.กริม เพาเวอร์ (ABPIF) ในอัตรา 0.2900 บาทต่อหน่วย สำหรับผลการดำเนินงานตั้งแต่วันที่ 1 มกราคม 2559 – 30 มิถุนายน 2559 ให้แก่ผู้ถือหน่วยลงทุนที่มีรายชื่ออยู่ในวันปิดสมุดทะเบียนของวันที่ 20 กันยายน 2559
พร้อมกันนี้กองทุนได้ดำเนินการลดทุนจดทะเบียนครั้งที่ 6 และจะจ่ายคืนผลตอบแทนส่วนลดทุนให้แก่ผู้ถือหน่วยลงทุน ในอัตรา 0.4058 บาทต่อหน่วย ทำให้ผู้ลงทุนจะได้รับทั้งในส่วนเงินปันผลและเงินลดทุน รวมเป็นอัตรา 0.6958 บาทต่อหน่วย คิดเป็นมูลค่ารวมทั้งสิ้น 417.48 ล้านบาท หรือคิดเป็นอัตราผลตอบแทนจากเงินปันผลที่นักลงทุนได้รับโดยเฉลี่ยที่ 6.50% ของมูลค่าที่ตราไว้ (PAR)
ทั้งนี้ กองทุนมีกำหนดจ่ายเงินปันผลและคืนเงินลดทุนดังกล่าวในวันที่ 28 กันยายน 2559 และหลังจากการลดทุนครั้งนี้ มูลค่าทุนจดทะเบียนของกองทุนจะอยู่ที่ 7.7429 บาทต่อหน่วย